Ritratt: Tony Mangion Carmel Mangion miż-Żurrieq din il-ġimgħa mar jagħti d-demm għall-50 darba. Hu beda jagħti d-demm madwar 18-il sena ilu wara li sab inkorraġġiment mill-mara tiegħu. F'dak iż-żmien hu kien diġà mar jiċċekkja u meta l-mobile unit tal-bank tad-demm kien iż-Żurrieq Carmel mar jagħti d-demm għall-ewwel darba. "Minn dakinhar bqajt immur nagħti d-demm qisu kull tlieta jew erba' xhur. Jiddependi miċ-ċirkostanzi għax ġieli jkun hemm drabi fejn ma tkunx tista' tagħti d-demm mill-ewwel bħal meta sifirt l-Awstrija jew inkella għax inkun ħadt xi tilqima jew inkella ħabba l-pressjoni," qal Carmel ma' newsbook.com.mt Carmel qalilna li d-demm tiegħu huwa ta' tip O Negative u għaldaqstant jintuża għal kollox speċjalment għal trabi bi bżonn tad-demm fl-SCBU (Special Care Baby Unit). Ħafna jgħidu li ma jmorrux jagħtu d-demm għax jibżgħu mil-labra. "M'għandhomx għalfejn. Naqra ta' tingiża u wara tħossok aħjar. Maż-żmien tidra," qalilna. Mistoqsi xi jwasslu biex jibqa' jmur jagħti d-demm b'mod regolari Carmel qal li "Id-demm ma ssibx tixtrieħ mis-supermarkets u mingħajru ma jistgħux jiġu salvati l-ħajjiet tan-nies". Aqra wkoll: Ara fejn tista' tagħti d-demm matul Frar KUN MINN TAL-EWWEL LI TIRĊIEVI L-AĦĦAR AĦBARIJIET